Ndayizeye Yahoze ari Prezida w'Uburundi Yagenywe mu Murwi w'Inararibonye za AU
Umurwi w'inararibonye za AU ugizwe n'uwo murwi ugizwe "n'ibicocoro vy'inryamunyu z'Abanyafurika batanu bubashwe" kubera uruhara bagize mu gutsimbataza amahoro.  
Domitien Ndayizeye yahoze ari perezida w'Uburundi yagenywe mu murwi w'inararibonye z'ishirahamwe ry'umuryango w'Ubumwe bwa Afurika. Ubutumwa ingoro y'umukuru w'igihugu c'Uburundi, Ntare Rushatsi House, yacishije ku rubuga rwayo rwa Twitter, buvuga ko Uburundi ari bwo bwasavye ko Prezida Ndayizeye aja muri uwo murwi. Manda ya Prezida Domitien Ndayizeye izomara imyaka itatu. Izina ryiwe ryemerejwe mu nama igira 35 y'abakuru b'ibihugu vy'umuryango w'ubumwe bwa Afurika yasozereye ibikorwa vyayo ku muhingamo w'uno wa Mungu. Umurwi w'inararibonye z'umuryango w'ubumwe bw'Afurika ni igisata kijejwe gukumira ku rwego rwo hejuru amatati mu bihugu bigize uwo muryango. Ikigo nyamerika cishinze guteza imbere ubunyamwuga bw'abategetsi b'abanyafurika, demokarasi, intwaro ibereye no gukorana neza hagati y'abategetsi b'Amerika, Uburaya na Afurika, Centre d'études stratégiques de l'Afrique, gifise icicaro i Washington DC, mu nkuru yaco igaruka ku mikorere y'umurwi w'inararibonye za AU kivuga ko uwo murwi ugizwe "n'ibicocoro vy'indyamunyu z'Abanyafurika batanu bubashwe" kubera uruhara bagize mu gutsimbataza amahoro. Abari muri uwo murwi batorwa mu turere dutanu tugize Afurika ari two: Afurika y'Ubumanuko, y'Ubuseruko, yo Hagati, yo mu Burengero n'iy'igice kirimwo ibihugu bivuga ururirimi rw'icarabu muri Afurika ya Ruguru (Maghreb) . Mu zindi ngingo zafatiwe mu nama ya 35 y’umuryango w’ubumwe bw’Afurika, harimwo ko igisata kijejwe gukumira indwara n’ibiza ku mugabane wa Afurika, CDC, kiba igisata cigenga c’Ubumwe bwa Afurika. Vyari vyitezwe ko AU itomora niba Isirayeri yo kwemererwa kwinjira muri uwo muryango nk’indorerezi, ariko inama yaheze iki gikorwa bagishize mu minwe y’ibihugu bigiye kubandanya kucigako. Ivyo bihugu ni u Rwanda, Kongo, Aljeriya, Afurika y’Epfo, Nijeriya, Kameruni na Senegali. Imvugo kw’iyinjira rya Isirayeri mu bumwe bw’Afurika ni zibiri: Uruhande rumwe rurashigikiye ko Isirayeri yokwemera kuba indorerezi, urundi narwo ntirubishigikiye. Diane Nininahazwe akorera igisata c'Ikirundi n'Ikinyarwanda kuva mu 2015. Imbere yo gutangura gukorera ku cicaro gikuru i Washington-DC nk'umumenyeshamakuru n'uwushinzwe imbuga ngurukanabumenyi z'ico gisata (Digital Lead), yakoreye Ijwi ry'Amerika mu Burundi, i Buraya ku murwa mukuru w'Ubudagi i Berlin, no mu gisagara ca Los Angeles muri Reta ya California iri mu burengero bushira ubumanuko bw'Amerika. Umwuga wo kumenyesha amakuru yawutanguye mu 2004 aho yakoreye ibimenyeshamakuru bitandukanye birimwo iradiyo yigenga Bonesha Fm n'ikimenyeshamakuru c'Abafaransa, Le Point Afrique. Imbere yo gukorera Ijwi ry'Amerika, Nininahazwe yarakoze nk'umumenyeshamakuru yigenga ibiganiro vy'amashirahamwe yigenga arimwo iryo mu Buholande, La Benevolencija, iry'Abanyamerika, PSI, iry'Abadagi, EIREN, na CED-Caritas Burundi. Kuva mu 2011, ari mu murwi w'abamenyeshamakuru igisata ca ONU kiraba ivy'ubutunzi, UNECA, gikoresha nk'abigenga mu gukurikirana amanama mpuzamakungu ku vy'ihindagurika ry'ibihe n'iterambere rirama. Afise impamyabushobozi ya kaminuza mu gisata co kumenyesha amakuru mu bijanye n'iterambere (Communication Pour le Développement), n'urupapuro mu vy'umwuga wo kumenyesha amakuru muri rusangi (Multimedia Journalism). Amaze gutahukana ubushimwe butandukanye mu vy'ukumenyesha amakuru burimwo bubiri mpuzamakungu.